EFF ‘n “bedreiging vir demokrasie”Julius Malema, leier van die Ekonomiese Vryheidsvegters (EFF) (L) en Braam Hanekom, lid van die nasionale taakspan van die ANC-jeugliga (R) in gesprek terwyl die polisie tussenbeide moes tree toe lede van die EFF en die ANC mekaar wou pak Foto: Nardus Engelbrecht/SAPA Die ANC het Vrydag gesê die Ekonomiese Vryheidsvegters (EFF) is ŉ bedreiging vir demokrasie. “Die ANC neem met erns kennis van die gedrag van EFF-LP’s Donderdag in die parlement,” het Zizi Kodwa, woordvoerder vir die ANC, in ŉ verklaring gesê. “Dit is die optrede van rebelle wat hulself as parlementariërs voordoen maar hulself daarop toespits om ons demokrasie, parlement en wetgewers te kaap.” Die LP’s het Donderdag ŉ oproer in die Nasionale Vergadering veroorsaak. Mbuyiseni Ndlozi, woordvoerder vir die EFF, het gesê daar is drie redes vir dié betoging, naamlik dat pres. Jacob Zuma nie op die Openbare Beskermer se verslag oor opgraderings by Nkandla reageer het nie; dat Zuma sê die minister van polisie moet bepaal wie vir die opgraderings gaan betaal; en omdat daar “behoorlik voldoen moet word” aan die OB se verslag. Die OB het in haar verslag bepaal dat Zuma en sy familie onbehoorlik voordeel getrek het uit opgraderings aan sy woning in KwaZulu-Natal en hy ŉ gedeelte daarvan moet terugbetaal. Die EFF-LP’s het die verrigtinge onderbreek terwyl Zuma vrae in die Nasionale Vergadering beantwoord het. Malema het beswaar aangeteken op Zuma se antwoord of hy die geld gaan terugbetaal. Baleka Mbete, speaker van die Nasionale Vergadering, het die EFF-lede versoek om die saal te verlaat, maar hulle het geweier om die gebou te verlaat. Kodwa het gesê miljoene Suid-Afrikaners het vir politieke partye gestem om hulle in die parlement te verteenwoordig, en die parlement moet gevolglik nie homself tot “op die vlak van ŉ kleuterskool” laat daal en die wense van die mense verraai nie. Bandile Masuku, woordvoerder vir die ANC-jeugliga, het gesê die party beplan om klagtes van aanranding teen Julius Malema [leier van die EFF], Andile Mngxitama en die EFF aanhangig te maak nadat die polisie tussenbeide moes tree ná ŉ onderonsie tussen EFF-LP’s en Braam Hanekom, lid van die nasionale taakspan van die ANC-jeugliga. Masuku het die “hardhandige optrede” as ŉ misdryf beskryf en gesê hulle sal die regstelsel hieroor nader.